《续感兴二十五首 其十七》
宋代·方一夔

飘飖瑶台雪，沆瀣竹林露。萧然立高寒，不受世滓污。

采芳拾三秀，徘徊昆山路。譬如漆园像，华屋非其处。

谁能使蹇修，再拜扣情愫。湘波日摇荡，去去悲迟暮。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。